
"לא תסור מן הדבר אשר יגידו לך" – גדר החיוב לשמוע לדברי חכמים
בפרשת שופטים נאמר: "לֹא תָסוּר מִן הַדָּבָר אֲשֶׁר יַגִּידוּ לְךָ יָמִין וּשְׂמֹאל" (דברים יז, יא). 
ישנה מחלוקת בין הרמב"ם לרמב"ן בספר המצוות בביאור מצווה זו.
לדעת הרמב"ם (ספר המצוות, שרש ראשון), מצוות "לא תסור" היא היסוד המחייב לשמוע לדברי חכמים, וממילא העובר על דבריהם עובר גם על מצוות "לא תסור". לעומת זאת, לדעת הרמב"ן אין מצווה זו מתייחסת לכל תקנות וגזרות חז"ל, אלא בעיקר לדברים שנלמדו באחת מן המידות שהתורה נדרשת בהן, ולא לכל תקנה וגזרה שתיקנו חכמים.
לכאורה היה מקום להבין שלפי שיטת הרמב"ם, כל העובר על איסור דרבנן עובר בהכרח גם על איסור מן התורה. אולם נראה שאין זו משמעות הדברים.
יש לבאר שדווקא כאשר אדם עובר על דברי חכמים מתוך מרידה וסירוב לקבל את סמכותם, הוא עובר גם על מצוות "לא תסור". אולם כאשר אדם נכשל באיסור דרבנן מצד עצמו, אין הכרח לומר שבכך עבר גם על איסור תורה של "לא תסור/"
על פי יסוד זה מתיישבת קושיית הרמב"ן על הרמב"ם. הרמב"ן מקשה: אם כל איסור דרבנן כלול ב"לא תסור", מדוע ספק דאורייתא לחומרא ואילו ספק דרבנן לקולא? והרי גם איסור דרבנן הוא לכאורה איסור תורה.
אלא שיש לומר שכל עוד אין כאן מרידה בדברי חכמים, אלא רק ספק בעצם קיומו של האיסור, אין כאן עבירה על "לא תסור". רק כאשר אדם מזלזל בסמכותם של חז"ל ומתעלם מדבריהם, הוא עובר גם על הלאו מן התורה.
כך ניתן להבין גם את דברי בעל ה"מנחת חינוך". בעל ה"מנחת חינוך" (מצוה תקטז) מקשה: מאחר שכל העובר על דברי נביא חייב מיתה בידי שמים, והרי משה רבנו היה נביא, נמצא לכאורה שכל העובר על אחת ממצוות התורה יהיה חייב גם משום שעבר על דברי נביא.
ומתרץ בעל ה"מנחת חינוך" שאין הכוונה לכל מי שעבר על מצווה, אלא דווקא למי שעובר עליה מצד שהוא ממרה את פי הנביא. כאשר אדם מבטל את דברי הנביא מתוך התנגדות לסמכותו, הוא בכלל האיסור. אולם מי שנכשל בעבירה מצד תאוותו או חולשתו, אין הוא בכלל דין זה.
זהו אותו היסוד גם ביחס למצוות "לא תסור". אין איסור תורה נוסף בכל עבירה על דין דרבנן, אלא כאשר האדם פורק מעליו את סמכותם של חז"ל וממרה את פיהם. אז הוא עובר גם על הלאו של "לא תסור מן הדבר אשר יגידו לך ימין ושמאל".

"שופטים ושוטרים תיתן לך" – חשיבותו של משפט התורה
בפרשתנו מצווה התורה: "שֹׁפְטִים וְשֹׁטְרִים תִּתֶּן לְךָ בְּכָל שְׁעָרֶיךָ" (דברים טז, יח). 
מכאן אנו למדים את החובה להעמיד בתי דין בישראל. אמנם ישנו דיון בפוסקים אם בזמן הזה, כאשר אין סמוכים, מצווה זו נוהגת במלוא תוקפה (עיין שו"ת "ציץ אליעזר", חלק טו, סימן סט, אות ב; "הלכות מדינה", חלק א, שער א, פרק ד), אך בוודאי השאיפה והאידיאל של עם ישראל הם להקים בתי דין הדנים על פי דין תורה.
אולם לצד מצוות הקמת בתי הדין, ישנו יסוד נוסף, המתבאר בפרשת משפטים. שם נאמר: "וְאֵלֶּה הַמִּשְׁפָּטִים אֲשֶׁר תָּשִׂים לִפְנֵיהֶם" (שמות כא, א).
ודרשו חז"ל: "לפניהם – ולא לפני הערכאות" (עיין רש"י שם). מכאן שאסור לדון לפני בתי משפט שאינם דנים על פי דין תורה, אפילו כאשר הם פוסקים באותו מקרה כפי שהיה נפסק על פי התורה (עיין ב"טור" וב"שולחן ערוך", חושן משפט, סימן כו).
הטעם לכך הוא שאין מדובר רק בשאלה מה תהיה תוצאת הדין, אלא מי הוא מקור הסמכות. כאשר אדם פונה לבית דין של תורה, הוא מבטא בכך שהמשפט בישראל מקורו בתורה ובציוויו של הקב"ה. לעומת זאת, כאשר הוא פונה לערכאות הדנות על פי שיטות משפט אחרות, הוא מעניק להן את סמכות ההכרעה במקום משפט התורה.
יש הסבורים שמשפטים הם עניינים שכליים בלבד. הרי התורה מבחינה בין חוקים, שטעמם אינו גלוי לנו, לבין משפטים, שהם מצוות המובנות גם בשכל האנושי. ואם כן, לכאורה אין הבדל בין משפט התורה לבין כל מערכת משפט אנושית.
אולם אין זו דרכה של תורה.
חז"ל דרשו על פתיחת פרשת משפטים את המילה "ואלה" מה הראשונים מסיני, אף אלו מסיני (עיין רש"י בפירושו לתורה שם). גם דיני הממונות, הנראים לכאורה הגיוניים ופשוטים, ניתנו בהר סיני. בכך מלמדת אותנו התורה שגם המשפטים אינם רק תוצאה של ההיגיון האנושי, אלא הם משפטי ה'.
ההיגיון האנושי עלול להשתנות מדור לדור ומחברה לחברה, ואף לטעות. לעומת זאת, משפטי התורה הם משפטי אמת, שניתנו מאת הקב"ה, ולכן הם היסוד שעל פיו ראוי לנהל את חיי החברה בישראל.
יתרה מזאת, כאשר אדם מקבל על עצמו את משפטי התורה, אין הוא רק מקיים מערכת משפט צודקת, אלא גם דבק ברצונו של הקב"ה. המשפט נעשה חלק מעבודת ה', ולא רק אמצעי להסדרת היחסים שבין אדם לחברו.
משום כך החמירו חז"ל מאוד באיסור הפנייה לערכאות. ב"שולחן ערוך" (חושן משפט כו, א) נפסק שהפונה לערכאות הרי זה דבר חמור, עד שנאמר עליו שהוא כמרים יד בתורת משה. ודין זה אינו נאמר רק לגבי בתי משפט של גויים, אלא גם כאשר מדובר בבתי משפט של יהודים הדנים על פי חוקי אומות העולם ולא על פי דין תורה.
יהי רצון שנזכה ללכת בדרכה של תורה, להכיר בכך שגם המשפטים הם משפטי ה', ולזכות שחיי היחיד והציבור שלנו יתנהלו על פי תורתנו הקדושה.

"והייתה עמו וקרא בו כל ימי חייו" – התורה כמנהיגת היחיד והאומה
אחד הנושאים המרכזיים בפרשתנו הוא מצוות מינוי המלך בישראל. התורה מצווה את המלך: "וְהָיְתָה עִמּוֹ, וְקָרָא בוֹ כָּל יְמֵי חַיָּיו" (דברים יז, יט). 
חז"ל מבארים במסכת סנהדרין (כא, ע"ב) שכל אדם מישראל מצווה לכתוב ספר תורה לעצמו, אולם למלך יש חיוב נוסף – לכתוב ספר תורה נוסף שיהיה עמו תמיד. ספר תורה זה מלווה אותו לכל מקום שאליו הוא הולך, כדי שלא יסיח את דעתו מן התורה אפילו לרגע.
מצווה זו מבטאת יסוד גדול: גם המלך, העומד בראש העם ובידו סמכויות רבות, אינו עומד מעל התורה. אדרבה, דווקא הוא נדרש להיות כפוף לתורה יותר מכל אדם אחר. המלכות בישראל אינה שלטון אנושי בלבד, אלא מלכות המונהגת על פי רצון ה'.
מכאן אנו למדים יסוד חשוב נוסף. יש הסבורים שהתורה שייכת לעולמו הפרטי של האדם – לביתו, לבית הכנסת ולבית המדרש – אולם כאשר מדובר בהנהגת ציבור או מדינה, יש צורך במערכות אחרות.
אולם פרשתנו מלמדת את ההפך. התורה אינה מיועדת רק ליחידים, אלא גם לעם ישראל כאומה. היא מדריכה כיצד לבנות חברה, כיצד להנהיג מלכות וכיצד לנהל מדינה. זהו ייעודו של עם ישראל – להיות אומה החיה על פי התורה ומגלה את רצון ה' גם בחיי הציבור.
מלבד המסר הלאומי, יש כאן גם הוראה אישית לכל אחד מאתנו. אמנם הציווי נאמר למלך, אך גם כל יהודי צריך להשתדל שהתורה תהיה עמו תמיד. לא די ללמוד תורה בשעה מסוימת ביום; על האדם לשאת את התורה עמו בכל מקום, כך שתכוון את מחשבותיו, את דיבורו ואת מעשיו.
אפשר להוסיף רעיון נוסף. יש המבארים שהמילה "מלך" רומזת לסדר הכוחות שבאדם: מוח, לב, כבד. האדם נעשה "מלך" כאשר השכל שולט על הרגש ועל היצרים, ולא להפך.
אולם גם השכל עצמו זקוק להדרכה. השכל האנושי עלול לטעות ולהיות מושפע מתאוות ומאינטרסים. לכן עליו להיות מונהג על ידי התורה. כאשר האדם חי על פי התורה, היא מדריכה את מחשבתו, מחנכת את מידותיו ומעניקה לו את הכוח למשול על יצריו.
המצוות מרגילות את האדם למשמעת עצמית, להתגברות ולשליטה פנימית. מתוך כך הוא נעשה בן חורין אמיתי ומלך על עצמו.
יהי רצון שנזכה שתורת ה' תהיה מלווה אותנו בכל עת, שתדריך את חיינו הפרטיים ואת חיי האומה כולה, ושנזכה להיות עבדי ה' באמת – ומתוך כך גם בני מלכים ומלכים על עצמנו.

הלכה אינה נקבעת על פי נבואה
בפרשת שופטים נאמר: "כִּי יִפָּלֵא מִמְּךָ דָבָר לַמִּשְׁפָּט... וּבָאתָ אֶל הַכֹּהֲנִים הַלְוִיִּם וְאֶל הַשֹּׁפֵט אֲשֶׁר יִהְיֶה בַּיָּמִים הָהֵם, וְדָרַשְׁתָּ, וְהִגִּידוּ לְךָ אֵת דְּבַר הַמִּשְׁפָּט" (דברים יז, ח–ט). 
מן הפסוק עולה שכאשר מתעוררת שאלה הלכתית, הכתובת היא הכהנים והשופטים. התורה אינה אומרת לפנות אל המלך ואף לא אל הנביא. יסוד זה מבטא את העיקרון הגדול ש"לא בשמים היא" (דברים ל, יב), וכפי שנתבאר בגמרא (בבא מציעא נט, ע"ב). הרמב"ם הרחיב ביסוד זה בהלכות יסודי התורה (ט, א–ד), והדגיש שאין נביא רשאי לחדש הלכה או להכריע בה מכוח נבואתו.
הגרי"ד סולובייצ'יק זצ"ל העיר על יסוד זה מתוך דברי הנביא זכריה. בתחילת פרק ז מסופר שבאו לשאול: "לֵאמֹר אֶל הַכֹּהֲנִים אֲשֶׁר לְבֵית ה' צְבָאוֹת וְאֶל הַנְּבִיאִים לֵאמֹר: הַאֶבְכֶּה בַּחֹדֶשׁ הַחֲמִישִׁי, הִנָּזֵר כַּאֲשֶׁר עָשִׂיתִי זֶה כַּמָּה שָׁנִים "?(זכריה ז, ג). 
בתשובתו אמר הנביא: "כִּי צַמְתֶּם וְסָפוֹד בַּחֲמִישִׁי וּבַשְּׁבִיעִי... הֲצוֹם צַמְתֻּנִי אָנִי" (שם, ה). 
לכאורה, תשובתו אינה עונה באופן ברור על השאלה האם יש להמשיך להתענות.
ואכן, הגמרא (ראש השנה יח, ע"ב) מבארת את כוונת הנביא: יש שלושה מצבים. בזמן שיש שלום – הצומות נהפכים ל"ששון ולשמחה ולמועדים טובים" (זכריה ח, יט); בזמן שיש שמד – חובה להתענות; ובזמן שאין שמד ואין שלום – הדבר תלוי ברצון הציבור: רצו מתענים, רצו אין מתענים.
אולם נשאלת השאלה: אם זו הייתה כוונת הנביא, מדוע לא אמר את הדברים במפורש?
הגרי"ד סולובייצ'יק ביאר שהטעם לכך הוא שהשואלים הפנו את שאלתם אל הנביא. שאלה זו הייתה שאלה הלכתית, והלכה אין מכריעים על פי נבואה. לכן לא ניתנה תשובה הלכתית מפורשת מפי הנביא, עד שחכמי התורה יבארו את הדברים על פי כללי ההלכה, כפי שאכן מבואר בגמרא.
יסוד זה מלמד אותנו גם לדורות: כאשר מתעוררת שאלה בהלכה, הכתובת היא תלמידי החכמים ופוסקי ההלכה, אשר עמלו בתורה והוסמכו להורות. אין מכריעים הלכה על פי נבואות, גילויים או תחושות רוחניות, אלא על פי דרכה של תורה, שנמסרה לחכמי ישראל: "ובאת אל הכהנים הלוים ואל השופט אשר יהיה בימים ההם... והגידו לך את דבר המשפט."

פרשת שופטים – להיות מלך
בפרשתנו יש מצוות רבות, ואחת המרכזיות שבהן היא מצוות מינוי המלך. סביב מצווה זו נחלקו הראשונים: האם קיימת מצווה למנות מלך, או שמא הדבר תלוי ברצון העם?
האברבנאל, בפירושו לפרשתנו, סובר שאין מצווה חיובית למנות מלך, אלא שמינוי המלך תלוי ברצון ישראל, והוא אף תולה זאת במחלוקת התנאים. לעומת זאת, הרמב"ם פוסק שיש מצווה למנות מלך, וכך כתב: "שלוש מצוות נצטוו ישראל בשעת כניסתן לארץ: למנות להם מלך..." (רמב"ם, הלכות מלכים א, א; ספר המצוות, מצוות עשה קעג). זו גם הדעה המקובלת להלכה.
מעבר למשמעותה ההלכתית, מצוות מינוי המלך מבטאת רעיון יסודי: עם ישראל אינו אוסף של יחידים העובדים את ה', אלא אומה העובדת את ה'. משום כך יש צורך במסגרת לאומית של הנהגה ומלכות, המבטאת את הופעתה הציבורית של התורה.
שמעתי מהרב צבי שכטר שליט"א הסבר נוסף. ידועה השאלה מדוע הרמב"ם לא מנה את מצוות יישוב ארץ ישראל במניין המצוות. אפשר לומר, שמצוות מינוי המלך כוללת בתוכה את אחד היסודות המרכזיים של יישוב הארץ – הקמת שלטון יהודי בארץ ישראל. אין די בכך שעם ישראל יתגורר בארץ; יש צורך שגם תהיה בארץ הנהגה ומלכות ישראלית.
ייתכן שזהו גם אחד ההסברים למנהג לקרוע על ערי יהודה הנמצאות תחת שלטון זר (ראו "שולחן ערוך", אורח חיים, סימן תקסא). הקריעה מבטאת את הכאב על כך שלא רק הארץ חסרה, אלא גם השלטון היהודי עליה. ישנה חשיבות עצומה לכך שבארץ ישראל תהיה מלכות והנהגה של עם ישראל.
אולם לצד המשמעות הציבורית של המצווה, ניתן ללמוד ממנה גם מסר אישי לכל אחד ואחד.
חז"ל אומרים: "איזהו גיבור? הכובש את יצרו" (אבות ד, א). כל אדם נדרש להיות בבחינת מלך על עצמו. בספרי המחשבה מבואר ש"מלך" הוא ראשי תיבות: מוח – לב – כבד. כלומר, סדר החיים הנכון הוא שהמוח והשכל ישלטו על הלב ועל התאוות, ולא להפך.
עניין זה קשור גם למה שנאמר שהאדם נברא בצלם אלוקים (בראשית א, כז). יש שפירשו ש"צלם אלוקים" הוא כוח השכל שבאדם, ויש שפירשו שעיקרו הוא כוח השליטה, כשם שהקב"ה מושל בעולמו. למעשה, שני הפירושים משלימים זה את זה: צלם האלוקים מתגלה כאשר האדם נותן לשכלו להנהיג את חייו, ואינו נגרר אחר רגשותיו ותאוותיו.
אדם עלול להיות בן חורין מבחינה חיצונית, אך למעשה להיות עבד – עבד לתאוותיו, להרגליו או לדעת הקהל. לעומת זאת, בן חורין אמיתי הוא מי ששולט בעצמו, בוחן כל דבר בשכל ובתורה, ואינו נסחף אחר הזרם.
זהו גם המסר העולה ממצוות מינוי המלך: לא רק להקים מלכות בישראל במובנה הציבורי, אלא שגם כל אחד מאיתנו יהיה מלך על עצמו. שלא ניגרר אחר התקשורת, אחר האופנות ואחר הדעות המשתנות, אלא נברר מהי האמת, מהו רצון ה', ועל פי זה ננהג.
כאשר האדם מוליך את חייו מתוך בירור, שיקול דעת ונאמנות לתורה – הוא נעשה בן חורין אמיתי, ואף בבחינת מלך.

דבר הלכה: הלכות תשובה
פתיחה
כתב הרמב"ם:
שעיר המשתלח, לפי שהוא כפרה על כל ישראל, כהן גדול מתוודה עליו על לשון כל ישראל, שנאמר: 'והתוודה עליו את כל עוונות בני ישראל'. שעיר המשתלח מכפר על כל עבירות שבתורה, הקלות והחמורות, בין שעבר בזדון בין שעבר בשגגה, בין שהודע לו בין שלא הודע לו – הכול מתכפר בשעיר המשתלח, והוא שעשה תשובה. אבל אם לא עשה תשובה – אין השעיר מכפר לו אלא על הקלות.
וממשיך הרמב"ם לבאר:
ומה הן הקלות ומה הן החמורות? החמורות הן שחייבים עליהן מיתת בית דין או כרת, ושבועת שווא ושבועת שקר, אף על פי שאין בהן כרת – הרי הן מן החמורות. ושאר מצוות לא תעשה ומצוות עשה שאין בהן כרת – הרי הן מן הקלות.

א. מחלוקת התנאים בכפרת השעיר
מקור דברי הרמב"ם הוא בסוגיה במסכת שבועות (יב, ע"ב). אולם כבר העיר בעל ה"לחם משנה" (שם) שדברי הסוגיה נאמרו כמחלוקת תנאים.
לדעת רבי יהודה הנשיא, השעיר המשתלח מכפר אף למי שלא עשה תשובה.
לעומת זאת, לדעת חכמים, אין השעיר מכפר אלא למי שעשה תשובה. מי שלא שב – אין השעיר מכפר עליו.
הרמב"ם פסק כדעת חכמים, שכן הכלל הוא שאין הלכה כרבי כנגד חבריו.

ב. קושיית בעל ה"כסף משנה"
בעל ה"כסף משנה" (שם) הקשה על דברי הרמב"ם מן הסוגיה.
בגמרא מבואר שלדעת חכמים, אם לא עשה תשובה – אין השעיר מכפר אפילו על מצוות עשה, ואילו לדעת רבי יהודה הנשיא הוא מכפר אפילו על העבירות החמורות.
ואם כן, כיצד כתב הרמב"ם שאם לא עשה תשובה השעיר מכפר על הקלות? והרי גם מצוות עשה, שהן מן הקלות, אינן מתכפרות לדעת חכמים ללא תשובה.

ג. ביאור בעל ה"לחם משנה"
בעל ה"לחם משנה" (שם) מיישב את דברי הרמב"ם על פי מהלך הסוגיה.
הגמרא מקשה: אם מדובר שלא עשה תשובה – כיצד ייתכן שהשעיר מכפר על החמורות? ואם מדובר שעשה תשובה – הרי במצוות עשה עצם התשובה כבר מכפרת, שהרי אמרו חז"ל: "עבר על מצוות עשה ועשה תשובה – אינו זז משם עד שמוחלין לו."
על כך מתרצת הגמרא שמדובר באדם העומד במרדו, ולדעת רבי יהודה הנשיא אף באופן זה השעיר מכפר.
מבאר בעל ה"לחם משנה", שאין כוונת קושיית הגמרא דווקא למצוות עשה, אלא לכל העבירות המנויות במשנה. אם מדובר שלא עשה תשובה, נמצא שהוא עדיין עומד במרדו, וקשה כיצד השעיר יכפר על עבירות חמורות.
ומה שהוזכרה מצוות עשה בקושיית הגמרא, אין זה מפני שעיקר הדיון הוא בה, אלא מפני שבהמשך הסוגיה יש לה מקום מיוחד, שכן במצוות עשה עצם התשובה מספיקה לכפרה, ואילו בעבירות החמורות התשובה לבדה אינה מספיקה, אלא יש צורך בכפרה נוספת, כפי שיתבאר בהמשך דברי הרמב"ם.
לפי זה מסביר בעל ה"לחם משנה", שהרמב"ם ביקש לצמצם ככל האפשר את היקף המחלוקת בין רבי יהודה הנשיא לחכמים. לדעת רבי יהודה הנשיא, השעיר מכפר אף על עבירות שחייבים עליהן כרת בלא תשובה. לדעת חכמים, דווקא על עבירות חמורות אלו אין השעיר מכפר ללא תשובה, אולם על העבירות הקלות – השעיר אכן מכפר.

ד. מדוע שבועת שווא ושבועת שקר נחשבות מן החמורות?
הרמב"ם מנה בכלל העבירות החמורות גם שבועת שווא ושבועת שקר, אף שאין בהן חיוב כרת.
דבר זה טעון ביאור: מדוע החמירה התורה בהן כל כך?
נראה שהיסוד לכך הוא חומרת חילול השם הכרוך בשבועה. כבר אמרו חז"ל במסכת שבועות (לט, ע"א):
כל העולם כולו נזדעזע בשעה שאמר הקדוש ברוך הוא: 'לא תשא את שם ה' אלוקיך לשווא'. 
ומבארת שם הגמרא שחומרתה של עבירה זו גדולה משאר עבירות, עד שבשבועת שקר נפרעים לא רק מן החוטא עצמו אלא גם מן העולם כולו, והגמרא מאריכה לבאר את גודל חומרתה.
ונראה לבאר, שעצם עניינה של השבועה הוא שהאדם נשבע באמת ה'. משמעות השבועה היא שהדברים שאומר אמיתיים וקיימים כשם שהקב"ה אמת.
כאשר אדם נשבע לשקר, הוא כביכול אומר שהקב"ה גם אינו אמת. נמצא שאין כאן רק עבירת שקר, אלא פגיעה בכבוד שמים ובקדושת שם ה'. 
משום כך החשיבה התורה את שבועת השווא ושבועת השקר בכלל העבירות החמורות, אף שאין בהן עונש כרת.
ומכאן יש ללמוד עד כמה צריך אדם להיזהר שלא להזכיר את שם ה' לבטלה, ולא להשתמש בו בדרך של זלזול או קלות ראש, שכן כבוד שמים הוא מן היסודות הגדולים ביותר בתורה.



